Fuliranje u zadnjem vikendu donosi još jedno iznenađenje - Dubai štrukle!

Nakon spektakularnog dočeka 2025. uz Psihomodo pop, pred nama su zadnji dani Fuliranja koje traje do utorka 07. siječnja do ponoći, a tijekom zadnjeg vikenda ove omiljene adventske manifestacije posjetitelje očekuju i posebna iznenađenja.

Dubai groznica koja već tjednima vlada cijelim Zagrebom i šire, ovaj će vikend na Fuliranju doživjeti i veliko finale i to u obliku Dubai štrukli. Radi se o jedinstvenoj suradnji kućica Tringlet i Gdje je Jura, tako da će Tringlet Eduarda Bega koji je do sad u ponudi imao isključivo domaća jela poput zagorske juhe, krpica sa zeljem i buncekom, sarmi i štrukli, ovaj vikend u svoju ponudu uvrstiti Dubai štrukle koje su nastale u bliskoj suradnji sa slastičarem Jurjem Klepićem koji je prvi na Adventu ponudio svoju craft Dubai čokoladu i Dubai fritule.

Prilika je to svim ljubiteljima ovog viralnog hita nastalog u slastičarnici The Fix u Dubaiju, kušati najnoviju izvedenicu - kombinaciju izdašnih zagorskih štrukli prelivenih belgijskom čokoladom, kadaifom, kremom od pistacija i sjeckanim pistacijom. Svima koji su pak ostali imuni na Dubai delicije, ostaje još nekoliko dana za uživanje u više od 57 ostalih jela na ukupno 16 kućica, od izvrsnih kobasica Mate Jankovića i Good Fooda, preko azijskih delicija Purple Monkeyja među kojima su posebno oduševili wagyu rezanci s paprom, zatim slatki i slani kronuti Boogie Laba, tu je i iznimno hvaljena tjestenina cacio e pepe s kućice Pastamisee, fritule Krivih ljudi u čak pet kombinacija okusa, vrhunske pizze Pizza Social cluba, Pažaninovi burgeri, kreativna ponuda makarona sa sirom u čak pet verzija, zatim odličan shish and chips koji je mnogima jedno od najdražih noviteta ovog Fuliranja, te Picnicove delicije među kojima se se svakako ove zime izdvajaju mekani obrazi. Uz nikad raznovrsniju ponudu pića na kućicama Ginglebells, Punch House i Rakijarnica, valja dodati da će ove nedjelje 05. siječnja u 17:00 sati Guinness na krovu Rakijarnice organizirati nogometni kviz, a točni odgovori mogu sudionike odvesti do Engleske.

Doživite još idućih nekoliko dana svu čar zimske idile na Strossmayerovu trgu, a za sve novosti kao i način sudjelovanja u kvizu pratite Fuliranje na [Instagramu](https://www.instagram.com/fuliranje/) i [Facebooku](https://www.facebook.com/Fuliranje).

Mjesto: Trg Josipa Jurja Strossmayera, Zagreb

Trajanje: 27. 11. 2024. - 7. 1. 2025.

Ulaz: besplatan

Radno vrijeme:

SUB - NED 11-00

PON - UTO 12-00

Fotografije: Sandro Sklepić